[{"text_idx": "#000006", "text": "Enaid siopau elusennol yw eu gwirfoddolwyr"}, {"text_idx": "#000007", "text": "Yr wythnos yma (o 12 Hydref) bydd CGGC mewn partneriaeth a\u0302\u2019r Gymdeithas Manwerthu Elusennau yn rhannu straeon gan wirfoddolwyr siopau elusennol i ddenu mwy o bobl i gofrestru a helpu eu siopau lleol i wella o\u2019r pandemig."}, {"text_idx": "#000008", "text": "Mae pawb wrth eu bodd efo siop elusen \u2013 beth sydd \u2019na i\u2019w ddrwghoffi? Maent yn codi arian hollbwysig ar gyfer eu hachosion gwych, yn cyfrannu at blaned iachach trwy achub eitemau o grafangau safleoedd tirlenwi, ac yn cynnig cyfleoedd gwirfoddoli amhrisiadwy i bobl yn y gymuned. I\u2019r cyhoedd, maent yn llawn o drysorau ail-law am bris rhad ac yn ganolfan gymunedol lle ceir gwe\u0302n gyfeillgar a sgwrs ddiddorol. Pan ddaw hi\u2019n fater o siopau elusen, mae pawb ar eu hennill, mae\u2019r manteision yn ddiddiwedd."}, {"text_idx": "#000009", "text": "Mae 11,200 o siopau elusen i\u2019w cael yn y DU, gyda 550 o\u2019r rhain yng Nghymru. Mae gan bob siop ei stori unigryw ei hun \u2013 codi arian i achub bywydau cw\u0302n crwydr sydd wedi cael eu gadael ac nad oes ar neb eu heisiau efallai, neu ariannu nyrsys sy\u2019n cynorthwyo ac yn gofalu am blant a\u2019u teuluoedd yn ystod yr adegau anoddaf yn eu bywydau. Mae gan bob elusen stori sy\u2019n cyffwrdd a\u0302 bywydau nifer o bobl, ac mae\u2019r siopau yn ffynhonnell incwm wych i gefnogi eu gweithgareddau."}, {"text_idx": "#000010", "text": "Y llynedd cyfrannodd siopau elusen \u00a3330 miliwn at eu rhiant-elusennau*, ond yn anffodus mae\u2019r pandemig wedi effeithio ar allu\u2019r siopau i godi arian. Erbyn hyn maent yn dechrau codi\u2019n o\u0302l ar eu traed ac yn anelu at fynd o nerth i nerth."}, {"text_idx": "#000011", "text": "Enaid siopau elusennol yw eu gwirfoddolwyr; ni fyddai modd i\u2019r siopau weithredu hebddynt. Yng Nghymru, mae yna oddeutu 11,400 o wirfoddolwyr sopau elusen. Nid yw pob un wedi dychwelyd i\u2019r siopau eto oherwydd y pandemig. Mae hyn wedi arwain at brinder dwylo i helpu yn y siopau, ar adeg pan mae\u2019r siopau fwyaf angen yr help. Mae gan nifer o\u2019r gwirfoddolwyr sy\u2019n gweithio mewn siopau elusen gysylltiad personol a\u0302\u2019r achosion, gan wneud y profiad hyd yn oed yn fwy ystyrlon a gwerth chweil."}, {"text_idx": "#000012", "text": "\u2018Cefais brofiad uniongyrchol o\u2019r gofal gwych maen nhw\u2019n ei roi i gleifion, a hynny yn rhad ac am ddim. Rydw i\u2019n gwirioneddol gredu eich bod yn gwneud rhywbeth gwerth chweil wrth fynd yn wirfoddolwr.\u2019 \u2013 Gwirfoddolwr, Hosbis Dewi Sant."}, {"text_idx": "#000014", "text": "\u2018Rydym yn falch dros ben o\u2019r gymuned wirfoddoli anhygoel sydd i\u2019w chael yn ein sector,\u2019 meddai Robin Osterley, Prif Weithredwr y Gymdeithas Manwerthu Elusennau. \u2018Maen nhw\u2019n rhoi o\u2019u hamser a\u2019u hegni yn rhad ac am ddim i sicrhau llwyddiant manwerthu elusennol. Maen nhw\u2019n ychwanegu asbri a phersonoliaeth i\u2019r maes, gan fynd i\u2019r afael a\u0302 thasgau fel didoli rhoddion, creu arddangosfeydd hardd a helpu cwsmeriaid i ddod o hyd i bethau. Pwy bynnag sydd a\u0302 diddordeb mewn gwirfoddoli, rydym yn eu hannog yn daer i roi cynnig arni. Ar sail ein profiad ni, pan mae pobl yn mynd ati i wirfoddoli, maen nhw wrth eu bodd.\u2019"}, {"text_idx": "#000016", "text": "Yr wythnos yma (o 12 Hydref 2020) bydd CGGC mewn partneriaeth a\u0302\u2019r Gymdeithas Manwerthu Elusennau yn rhannu straeon gwirfoddolwyr siopau elusennol yng Nghymru. Cadwch lygad ar wefan CGGC a\u2019r cyfryngau cymdeithasol (lle byddwn yn defnyddio #gwirfoddolwyrsiopauelusennolcymru) i glywed am amrywiaeth o wahanol brofiadau gan unigolion sy\u2019n gwirfoddoli mewn siopau elusennol."}, {"text_idx": "#000017", "text": "Dim ond gyda gofal ac ystyriaeth briodol ar gyfer lles gwirfoddolwyr, staff a chwsmeriaid y dylid unrhywun gwirfoddoli yn ystod y pandemig. Fe welwch ganllawiau diogelu ar ein tudalen arweiniad ac adnoddau Covid-19. I gael gwybodaeth am gyfyngiadau neu ystyriaethau ar gyfer cloeon lleol mewn Cymru ewch i: "}]